*Tämä artikkeli käsittelee itävaltalaista jääkiekkoilijaa. Muista samannimisistä henkilöistä katso Marco Rossi.*

**Marco Rossi** (s. 23. syyskuuta 2001 Feldkirch, Itävalta) on itävaltalainen jääkiekkoilija, joka pelaa AHL-liigassa Iowa Wildissa lainalla NHL-seura Minnesota Wildista. Wild varasi hänet ensimmäisellä kierroksella koko NHL:n varaustilaisuuden 2020 yhdeksäntenä pelaajana. Rossi on pelipaikaltaan keskushyökkääjä.

Ura
---

### Seuraura

Kolmevuotiaana jääkiekkoilun aloittanut Rossi on VEU Feldkirchin kasvatti. Hän siirtyi juniorina sittemmin Dornbirner EC:hen. Rossi osallistui kaudella 2011–2012 seuran U15-junioreiden kanssa Sveitsiin Mini B -sarjaan, mutta kesken kauden hän siirtyi kuitenkin kymmenvuotiaana sveitsiläisen SC Rheintalin organisaatioon. Kaudeksi 2014–2015 13-vuotias Rossi siirtyi GCK Lionsin organisaatioon. Kauden 2016–2017 hän pelasi suurimmaksi osaksi ZSC Lionsin U17-junioreissa. Rossi voitti tehoilla 28+23=51 koko Elite Novizenin maalipörssin ja hän sijoittui pistepörssissä toiseksi edellään vain SC Rapperswil-Jonan Kyen Sopa. Pudotuspeleissä Rossi voitti tehoilla 8+3=11 sarjan maalipörssin ja hän jakoi pistepörssin toisen sijan HC Davosin Gian-Marco Wetterin kanssa edellään Gianluca Barbei.

Kauden 2017–2018 Rossi pelasi suurimmaksi osaksi GCK Lionsin A-nuorissa. Hän oli tehoilla 22+29=51 joukkueen paras syöttäjä ja toiseksi paras pistemies Willy Riedin jälkeen. Rossi jakoi koko Elite Junior A:n pistepörssin yhdeksännen sijan Genève-Servette HC:n Deniss Smirnovsin ja Lausanne HC:n Jordann Bougron kanssa. Hän debytoi samalla kaudella myös miesten peleissä pelattuaan GCK:ssa Sveitsin toiseksi korkeimmalla sarjatasolla Swiss Leaguessa vain 15-vuotiaana 18 runkosarjaottelua tehopistein 4+3=7.

OHL-joukkue Ottawa 67’s varasi Rossin 18. pelaajana CHL:n varaustilaisuudessa 2018. Hän siirtyi joukkueeseen kaudeksi 2018–2019. Rossi oli tehoilla 29+36=65 67’sin kolmanneksi paras maalintekijä ja neljänneksi paras pistemies. Pudotuspeleissä hän teki 17 ottelussa tehot 6+16=22. Rossi eteni joukkueensa kanssa aina J. Ross Robertson Cup -finaaleihin saakka, mutta mestaruuden vei lopulta kuitenkin Guelph Storm otteluvoitoin 4–2. Hänet valittiin kauden päätteeksi OHL:n tulokkaiden toiseen tähdistökentälliseen. Kaudella 2019–2020 Rossi voitti koko liigan piste- (Eddie Powers Memorial Trophy) ja syöttöpörssin tehoilla 39+81=120. Hänestä tuli kaikkien aikojen ensimmäinen OHL:n pistepörssin voittanut eurooppalaispelaaja, poislukien Slovakiassa syntynyt, mutta Kanadassa kiekko-oppinsa saanut Stan Mikita kaudella 1958–1959. Rossi voitti myös CHL Top Scorer Awardin kaikkien aikojen kolmantena eurooppalaispelaajana tšekkiläisen Pavel Rosan (1997) ja venäläisen Aleksandr Radulovin (2006) jälkeen. Hän voitti myös OHL:n tehotilaston lukemalla +69. Rossi palkittiin myös koko liigan parhaana pelaajana Red Tilson Trophylla. Häntä aiemmin eurooppalaisista palkinnon on voittanut vain vuotta aiemmin suomalaismaalivahti Ukko-Pekka Luukkonen. Rossi valittiin OHL:n ensimmäiseen tähdistökentälliseen. Hän pelasi kauden aikana myös CHL Top Prospects Gamessa.

Minnesota Wild varasi Rossin koko NHL:n varaustilaisuuden 2020 yhdeksäntenä pelaajana. Hänestä tuli kaikkien aikojen toiseksi pienimmällä numerolla NHL:ään varattu itävaltalaispelaaja Thomas Vanekin (5. varaus vuonna 2003) jälkeen sekä ensimmäinen itävaltalainen varaus 14 vuoteen. Saman lokakuun aikana, runsaat kaksi viikkoa myöhemmin Rossi teki seuran kanssa kolmivuotisen tulokassopimuksen. Viisi päivää myöhemmin Wild lainasi hänet toistaiseksi voimassa olevalla sopimuksella Sveitsin National Leagueen ZSC Lionsin joukkueeseen. Rossi teki miesten pääsarjadebyyttinsä 30. lokakuuta 2020 HC Davosia vastaan. Hän sai ottelussa jääaikaa 12.56 minuuttia. Rossi sai myös syöttöpisteen Denis Hollensteinin tekemään maaliin. Hän pelasi syyskaudella vain yhden NL-ottelun ja kaksi Sveitsin Cupin ottelua, kun marraskuussa Rossin uutisoitiin saaneen koronavirustartunnan, mikä piti hänet karanteenissa saman kuun loppupuolelle asti.

### Maajoukkueura

Rossi pelasi alle 20-vuotiaiden MM-kilpailuissa vuonna 2021, jolloin hän toimi Itävallan kapteenina. Valmennus valitsi Rossin joukkueensa turnauksen yhdeksi kolmesta parhaasta pelaajasta. Hänet valittiin myös Venäjää vastaan pelatun alkulohkon ottelun päätteeksi Itävallan ottelun parhaaksi pelaajaksi. Rossi pelasi myös IA-divisioonan MM-kilpailuissa vuonna 2018, jolloin hän voitti Itävallan sisäisen pistepörssin tehoilla 3+2=5.

Rossi pelasi myös alle 18-vuotiaiden IB-divisioonan MM-kilpailuissa vuosina 2017 ja 2018, joista molemmat turnaukset päättyivät hopeaan. Vuoden 2017 turnauksessa hän pelasi kaksi vuotta pääikäluokkaa (1999) nuorempana. Rossi voitti tehoilla 6+2=8 koko turnauksen maalipörssin ja hän oli Itävallan paras pistemies. Hän voitti myös joukkueen sisäisen tehotilaston lukemalla +4. Rossi valittiin Itävallan turnauksen parhaaksi pelaajaksi. Vuoden 2018 turnauksessa hän oli joukkueen paras maalintekijä neljällä osumallaan. Rossilla oli koko turnauksen paras aloitusprosentti (68,49%). Hän edusti Itävallan alle 18-vuotiaiden maajoukkuetta myös Macs Tournamentissa vuonna 2017.

Pelityyli
---------

Jatkoaika.com -verkkolehden toimittaja Lassi Alasen mukaan Rossi on erinomainen pelintekijä, joka löytää vastustajan puolustuksesta pienimmätkin aukot. Alasen mukaan hän on pienestä koostaan (176 cm) vahva kaksinkamppailuissa ja tukee ketjukavereitaan loistavasti kiekottomana. Rossilla on kaikki ainekset pelata keskushyökkääjänä myös NHL-tasolla pienestä koosta huolimatta. Sivuston toisen toimittajan Markus Suhosen mukaan hän on virtuoosimainen pelintekijä, jolle koko ei ole esteenä kasvaa NHL-tähdeksi. Suhosen mukaan Rossi on kiekon kanssa todella vaarallinen, mutta ilman kiekkoa hän hakee jatkuvasti itselleen ja ketjukavereilleen tilaa.

Rossi on maininnut suosikkipelaajakseen Pavel Datsjukin. Hän on kertonut saaneensa myös merkittävää ohjausta hänen kanssaan GCK Lionsin miesten joukkueessa pelanneilta Ryan Hayesilta ja Pascal Pelletieriltä varsinkin aloituksissa.

Muuta
-----

Rossin isä Michael pelasi omalla urallaan puolustajana Itävallan pääsarjatasolla VEU Feldkirchin, EHC Lustenaun ja EC Grazin joukkueissa. Marcolla on kaksi isosiskoa, Estelle ja Marielle, jotka ovat kumpikin pelanneet tennistä.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2016–2017 | GCK Lions | Elite Jr. A | 9 | 3 | 4 | 7 | 6 | – | – | – | – | – |  |  |  |  |  |  | U18d1 B | 5 | 6 | 2 | 8 | 4 |
| 2017–2018 | GCK Lions | Elite Jr. A | 34 | 22 | 29 | 51 | 30 | 9 | 5 | 5 | 10 | 8 |  |  |  |  |  |  | U18d1 B | 5 | 4 | 3 | 7 | 4 |
|  | GCK Lions | SL | 18 | 4 | 3 | 7 | 6 | – | – | – | – | – |  |  |  |  |  |  | JMMd1 A | 5 | 3 | 2 | 5 | 8 |
| 2018–2019 | Ottawa 67’s | OHL | 53 | 29 | 36 | 65 | 32 | 17 | 6 | 16 | 22 | 18 |
| 2019–2020 | Ottawa 67’s | OHL | 56 | 39 | 81 | 120 | 40 | – | – | – | – | – | Ykköstähdistö |
| 2020–2021 | ZSC Lions | NLA | 1 | 0 | 1 | 1 | 0 | – | – | – | – | – |  |  |  |  |  |  | JMM | 4 | 0 | 0 | 0 | 2 |
| 2021–2022 | Iowa Wild | AHL | 63 | 18 | 35 | 53 | 46 | – | – | – | – | – |  |  |  |  |  |  | OQ | 3 | 0 | 1 | 1 | 2 |
|  | Minnesota Wild | NHL | 2 | 0 | 0 | 0 | 4 | – | – | – | – | – |
| 2022–2023 | Iowa Wild | AHL | 53 | 16 | 35 | 51 | 46 | 2 | 1 | 1 | 2 | 2 |  |  |  |  |  |  | MM | 7 | 1 | 5 | 6 | 6 |
|  | Minnesota Wild | NHL | 19 | 0 | 1 | 1 | 8 | – | – | – | – | – |
| 2 kautta | yhteensä | AHL | 116 | 34 | 70 | 104 | 92 | 2 | 1 | 1 | 2 | 2 |
| 2 kautta | yhteensä | OHL | 109 | 68 | 117 | 185 | 72 | 17 | 6 | 16 | 22 | 18 |
| 2 kautta | yhteensä | NHL | 21 | 0 | 1 | 1 | 12 | – | – | – | – | – |

Lähteet
-------

* Marco Rossi The Internet Hockey Databasessa (englanniksi)
* Marco Rossi Eurohockey-sivustolla (englanniksi)
* Marco Rossi *Elite Prospects*. Everysport Media Group AB.  (englanniksi)

### Viitteet

1. ↑  Marco Rossi at eliteprospects.com *www.eliteprospects.com*. Viitattu 6.10.2022. (englanniksi)
2. 1 2 3 4 5 6 7  Marco Rossi *Elite Prospects*. Everysport Media Group AB.  (englanniksi)
3. 1 2 3  2020 Draft Diary: Marco Rossi *NHL.com*.  18.10.2019. National Hockey League. Viitattu 28.12.2020. (englanniksi)
4. ↑  Elite Novizen Stats 2016-2017 *eliteprospects.com*. Everysport Media Group. Viitattu 28.12.2020. (englanniksi)
5. ↑  Elite Novizen Stats 2016-2017 *eliteprospects.com*. Everysport Media Group. Viitattu 28.12.2020. (englanniksi)
6. ↑  Elite Jr. A Stats 2017-2018 *eliteprospects.com*. Everysport Media Group. Viitattu 28.12.2020. (englanniksi)
7. ↑  Import Draft pick Marco Rossi commits to 67’s *ottawa67s.com*.  16.7.2018. Ottawa 67's. Viitattu 28.12.2020. (englanniksi)
8. ↑  Ottawa 67's *eliteprospects.com*. Everysport Media Group. Viitattu 28.12.2020. (englanniksi)
9. ↑  67’s Rossi claims Eddie Powers Memorial Trophy as OHL’s top scorer *ontariohockeyleague.com*.  20.3.2020. Ontario Hockey League. Viitattu 28.12.2020. (englanniksi)
10. ↑  Award - CHL Top Scorer Award *eliteprospects.com*. Everysport Media Group. Viitattu 28.12.2020. (englanniksi)
11. ↑  Award - OHL Most Outstanding Player (Red Tilson Trophy) *eliteprospects.com*. Everysport Media Group. Viitattu 28.12.2020. (englanniksi)
12. ↑  Players from Austria in the NHL Entry Draft *eliteprospects.com*. Everysport Media Group. Viitattu 28.12.2020. (englanniksi)
13. ↑  Wild signs forward Marco Rossi to a three-year, entry-level contract *nhl.com/wild*.  23.10.2020. ST. PAUL:  Minnesota Wild. Viitattu 26.10.2020. (englanniksi)
14. ↑  Pönniö, Toni: Viime kaudella hirmutehot: Minnesota Wild tulokassopimukseen ykkösvarauksensa kanssa *nhlsuomi.com*.  24.10.2020. Nordic Sport Media. Viitattu 28.12.2020.
15. ↑  Marco Rossi stürmt vorläufig für den ZSC *zsclions.ch*.  29.10.2020. ZSC Lions Eishockey AG.  Arkistoitu 1.11.2020. Viitattu 28.12.2020. (saksaksi)
16. ↑  Game *sihf.ch*.  29.10.2020. Swiss Ice Hockey Federation SIHF. Viitattu 28.12.2020. (saksaksi)
17. ↑  Saastamoinen, Lauri: Paljastus: NHL-superlupauksella koronavirustartunta *nhlsuomi.com*.  20.11.2020. Nordic Sport Media. Viitattu 28.12.2020.
18. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2021. IIHF. Viitattu 7.1.2021. (englanniksi)
19. ↑  Austria U20 *eliteprospects.com*. Everysport Media Group. Viitattu 28.12.2020. (englanniksi)
20. ↑  Austria U18 *eliteprospects.com*. Everysport Media Group. Viitattu 28.12.2020. (englanniksi)
21. ↑  Austria U18 *eliteprospects.com*. Everysport Media Group. Viitattu 28.12.2020. (englanniksi)
22. ↑  Suhonen, Markus; Alanen, Lassi: Varaustilaisuuden top 20: Lafrenièren ja Byfieldin takaa erottuvat Venäjän suurlupaus, ruotsalainen superkolmikko ja saksalainen laatu *Jatkoaika.com*.  6.10.2020. Jatkoaika r.y. Viitattu 28.12.2020.
23. ↑  Michael Rossi *Elite Prospects*. Everysport Media Group AB.  (englanniksi)